ঢাকা, ২৭ জুন (শীর্ষ নিউজ ডটকম): দশ ট্রাক অস্ত্র উদ্ধার মামলায় সিআইডির সম্পূরক চার্জশিটে বাংলাদেশ জামায়াতে ইসলামীর আমীর মাওলানা মতিউর রহমান নিজামীকে আসামি করার প্রতিবাদে দলটি আগামী ২৯ জুন সারা দেশে বিক্ষোভ সমাবেশের ঘোষণা দিয়েছে।  আজ সোমবার দলের মগবাজারস্থ কেন্দ্রীয় কার্যালয়ে এক সংবাদ সম্মেলনে ভারপ্রাপ্ত সেক্রেটারি জেনারেল এটিএম আজহারুল ইসলাম এই কর্মসূচির কথা জানিয়েছেন।  সংবাদ সম্মেলনে ভারপ্রাপ্ত সেক্রেটারি জেনারেল বলেন, বর্তমান সরকার  যেকোনো মূল্যে মাওলানা নিজামীকে কারাগারে বন্দি রেখে ষড়যন্ত্রমূলকভাবে রাজনৈতিক প্রতিহিংসা চরিতার্থ করতে চাচ্ছে। তিনি অভিযোগ করেন, সরকার নিজামীর বিরুদ্ধে মিথ্যা মামলা দিয়ে জামায়াতে ইসলামীর রাজনীতি ধ্বংস করে ক্ষমতা পাকাপোক্ত করতে চায়। তিনি আরো বলেন, জামায়াত নেতাকর্মীদের বিরুদ্ধে একের পর এক মিথ্যা মামলা দিয়ে হয়রানি এবং জাতিকে বিভ্রান্ত করছে সরকার।  সংবাদ সম্মেলনে কেন্দ্রীয় ও মহানগরের বিভিন্ন পর্যায়ের নেতাকর্মী উপস্থিত ছিলেন।  উল্লেখ্য, ৭১র স্বাধীনতা যুদ্ধে যুদ্ধাপরাধ এবং মানবতা বিরোধী কর্মকাণ্ডে জড়িত থাকার  অভিযোগে জামায়াতের আমীর মাওলানা মতিউর রহমান নিজামী বর্তমানে কারাগারে বন্দি রয়েছেন।  (শীর্ষ নিউজ ডটকম/এআরআর/আরআর/এআইকে/১৮.৫০ ঘ.)